



Z A P I S N I K
14. sjednice Vijeća Mjesnog odbora Folnegovićevo Naselje održane 11. srpnja 2022.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Ostali nazočni: Tomislav Milek, prof.

Zapisnik vodi: Hrabren Dobrotić 

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 14. sjednicu Vijeća Mjesnog odbora.

	Predsjednica Vijeća predlaže da se inicijalno treća točka dnevnog reda: Izviješća, pitanja i prijedlozi premjesti na prvu točku dnevnog reda, jer je na 14. sjednicu VMO Folnegovićevo Naselje pozvan ravnatelj Osnovne škole Lovro pl. Matačić profesor Tomislav Milek te bi se u okviru prve točke najprije raspravilo oko teme obnove školske dvorane te organizaciji Dana Folke. Također, Predsjednica predlaže da se zapisnik izglasa nakon prve točke. Vijeće jednoglasno prihvaća prijedlog te utvrđuje sljedeći

                                          D N E V N I    R E D:

1. Izviješća, pitanja i prijedlozi 
2. Prijedlog godišnjeg izvještaja o izvršenju Financijskog plana Mjesnog odbora Folnegovićevo Naselje za 2021.
3. Prioritet za PKA za 2023.
4. Razno


Ad. 1. Izviješća, pitanja i prijedlozi

	Predsjednica VMO Folnegovićevo Naselje Nikolina Krešo pozdravlja ravnatelja Osnovne škole Lovre pl. Matačića profesora Tomislava Mileka, izražava mu dobrodošlicu na sjednicu Vijeća te u uvodnoj riječi napominje kako smo do sada izvještaje sa 
sjednica Školskog odbora dobivali od potpredsjednika VMO i člana Školskog odbora Hrabrena Dobrotića, ali na prijedlog članova Vijeća Frane Čavke i Slobodana Jurkovića i suglasnost ostalih članova pozvan je ravnatelj škole osobno da prokomentiramo relativno dugotrajan proces obnove školske dvorane nakon potresa te razmotrimo suradnju oko eventualne organizacije Dana Folke.

Obnova dvorane Osnovne škole Lovre pl. Matačića	
	Ravnatelj zahvaljuje na pozivu te svoju izjavu počinje činjenicom da je školska dvorana oštećena dva puta: u prvom potresu u ožujku 2020. oštećen je sjeverni zid, koji je ubrzo saniran, no u prosincu 2020. oštećen je južni zid koji do danas nije saniran, a dvorana je pritom dobila narančastu naljepnicu i ne upotrebljava se za nastavu TZK kao ni za ostale dvoranske sportske aktivnosti. Tijekom analize mogućnosti obnove južnog zida dvorane, grupa inženjera zaključila je da će obaviti sveobuhvatnu obnovu koja uključuje i sanaciju kanalizacije te obnovu stolarije, dok temelje nije potrebno ojačavati, jer je u nacrtima pronađenima u gradskom arhivu utvrđeno da su temelji dovoljno duboki i kvalitetni i ne predstavljaju opasnost.
	Na pitanje zašto nisu ipak najprije obnovili zid dvorane pa onda ušli u projekt obnove ostalih elemenata Gradski ured daje odgovor da je krajnje neisplativo ulaziti u jedan projekt obnove pa zatim iznova u idući. Predsjednica VMO Nikolina Krešo iz vlastitog poslovnog iskustva govori da je to uobičajena procedura, da bi prilikom obnove kanalizacije i stolarije dvorana ili svlačionice ionako bili zatvoreni te da je ovo veći projekt koji je samim time privlačniji za izvođače, što povećava šansu da se izvođači jave, da ne bude žalbi i da se u projekt brže krene. Poznato je da su tijekom obnove Zagreba nakon potresa svi manji projekti teško nalazili izvođače, jer su tijekom velike potražnje jednostavno ispali neisplativi izvođačima. Količina radova jamči i izdašniji fond.
	Projekt za obnovu dvorane je gotov, određena mjerenja su napravljena, otvaranje ponuda za izvedbu radova su, prema riječima gospodina Krešimira Štimca iz javne nabave, 15. srpnja i nakon toga dobivamo daljnje informacije. Andrea Jelić moli da se informacije odmah proslijede na mail Vijeća Mjesnog odbora, što se ravnatelj obvezuje napraviti.
	Frane Čavka pita je li popravak zida lokacijski vezan uz obnovu kanalizacije. Ravnatelj odgovara da nije, izuzev dva šahta koja su u ženskoj svlačionici. Dalje kanalizacija prolazi ispod domareve radionice i garaže te van prema igralištu. Frane Čavka izražava razumijevanje uz tvrdnju da postoji mali upitnik je li se ipak moglo ići prije na obnovu zida pa onda ostatka dvorane.
	Slobodan Jurković tvrdi da nije riječ o sveobuhvatnoj obnovi, jer se obnavlja samo dio dvorane. Frane Čavka i Predsjednica Nikolina Krešo odgovaraju da je to terminološki ispravan naziv, jer je riječ o cjelovitoj obnovi dijela objekta. Jurković naglašava da je dvoranu bolje srušiti pa izgraditi novu, jer bi u tom slučaju dvorana bila gotova „do proljeća, a ne happy New Year“ (sic!), drugim riječima, obnova će potrajati predugo.
	Ravnatelj pojašnjava da mu je u interesu ubrzati radove zbog tri ključna razloga: prvo, djeca nemaju propisnu nastavu TZK, drugo, sportski klubovi imaju slabije uvjete treniranja, dok unatoč tome ostvaruju izvrsne rezultate i treće škola gubi oko 250.000 kuna od najma od kojih škola pokriva troškove investicija održavanja, edukacija, stručnih usavršavanja i drugoga, a posljednje dvije godine radi isključivo na hladnom pogonu.
	Na pitanje mogu li se djeca preseliti u koju drugu dvoranu dok traje obnova ravnatelj odgovara da je to razmotreno i nije moguće, jer škola na Borovju radi u tri smjene, a i u školi Lovre pl. Matačića je već u podstanarstvu Osnovna škola Ksavera Šandora Gjalskog. 
	Frane Čavka komentira da je riječ o minornom iznosu radova, zbog kojeg djeca čitavog naselja nemaju nastavu TZK i nije u redu da se zbog toga odugovlače radovi te da se izvođača potakne da odmah krene u radove, čim se odabere. Ravnatelj komentira da se nada da će biti odaziva na natječaj, jer je za sjeverni zid bilo vrlo teško naći izvođače. Ovo je veći zahvat koji bi trebao privući više potencijalnih izvođača.
	Frane Čavka govori da je neopravdano da su djeca kažnjena neimanjem nastave dok mi stariji raspravljamo i dogovaramo obnovu.

Dani Folke
	Potpredsjednik VMO Hrabren Dobrotić ukratko pojašnjava tijek dosadašnje organizacije Dana Folke i prepreka koje su nastupile da se oni održe na proljeće 2022. godine. Najprije, financijska sredstva koja bi se mogla utrošiti na organizaciju manifestacije VMO nema. Prvi korak bio je pronaći eventualne zainteresirane tvrtke koje bi se javile na javni natječaj i organizirale manifestaciju u suradnji s VMO. Nakon toga dobili smo direktivu da manifestacije neće ići preko javnog natječaja te smo pristupili određenim tvrtkama izravno, konkretno i s KK Larus. U međuvremenu stigla je direktiva da svi dani mjesnih odbora trebaju biti organizirani preko kulturnih centara koji su pod upravom Grada. Na sastanku s voditeljicom KNAP-a utvrđena je iznenađujuća situacija prema kojoj KNAP nema ni sredstva ni suradnika da to organizira. Nedugo nakon toga VMO Ferenščica organizirala je Dane Ferenščice u suradnji s tamošnjom osnovnom školom kao humanitarnu akciju za pomoć bolesnome djetetu, što je hvalevrijedan potez na volonterskoj razini, ali dugoročno neodrživ za tip manifestacije kakav želimo u Folnegovićevom Naselju. Posljednji korak bio je sastanak s predsjednikom Vijeća Gradske četvrti koji javlja da čekamo rješenje natječaja za novu pročelnicu/pročelnika Gradskog ureda za mjesnu samoupravu, civilnu zaštitu i sigurnost nakon čega bismo trebali dobiti daljnje upute za organizaciju. Na prošloj sjednici VMO Folnegovićevo Naselje Slobodan Jurković predložio je organizaciju radne skupine koja bi organizirala Dane Folke.
	Predsjednica Nikolina Krešo komentira da drugi mjesni odbori koji su imali svoje manifestacije organizaciju prepuštaju uglavnom lokalnim udrugama i kulturnim centrima u svojim naseljima, primjerice Travno i Zapruđe. Dio opreme bismo i mi mogli vjerojatno posuditi od Grada, KC Travno, KNAP-a ili slično na što ravnatelj Milek spominje da škola osim prostora, struje i vode ima i razglas i binu, pitanje je samo jesu li u dobrom stanju. Sportski događaj Povratak košarci u organizaciji KK Larus opremu je dobio od sponzora.
	Što se aktivnosti VMO tiče, mi možemo prikupiti eventualne donacije (Coca-Cola, IGH…) kao i do sada te osigurati dio programa od škole, sportskih klubova i tvrtki iz naselja, a Slobodan Jurković tvrdi da nam treba deset do petnaest tisuća kuna za izvođača koji bi privukao publiku te pita zašto VMO ne može iskoristiti 7000 kn vlastitih sredstava za organizaciju.
	Predsjednica Nikolina Krešo odgovara da je riječ o 6300 kuna sredstava koje VMO prošle godine zbog rebalansa nije ni dobio, a za 2022. godinu su ta sredstva predviđena isključivo za troškove održavanja MO. Nije isključeno da dio tog iznosa bude iskorišten i za Dane Folke, ali je pitanje kada će taj iznos uopće biti moguće iskoristit. 
	Frane Čavka komentira, da ukoliko želimo dobiti sredstva od Grada, vlast mora promijeniti odluku o financiranju mjesnih odbora, jer u protivnome mi nemamo odakle dobiti novac, dok se proteklih godina prije pandemije moglo doći do dodatnih financijskih sredstava.
	Dalibor Kiseljak komentira da bismo htjeli Dane Folke organizirati kao kvalitetan sportsko-umjetnički program, a ne plaćati „porez na šund“ u slučaju da to prema vlastitim idejama organizira neka ugostiteljska tvrtka. Slobodan Jurković tvrdi da su protekle manifestacije bile na visokoj razini (nastupali su Sandi, Jimmy Stanić i drugi…) te da ne shvaća odakle kreće priča o lošem programu.  Kiseljak odgovara da se sjeća samo tamburaša.
	Andrea Jelić komentira da bi roditelji djece OŠ Lovre pl. Matačića koji rade u većim tvrtkama mogli pripomoći da te tvrtke doniraju nešto sredstava za organizaciju. Ukoliko zatražimo donacije do kraja ove godine, tvrtke bi mogle donacije uvrstiti u svoj financijski plan za 2023. godinu. Ravnatelj se obvezuje doći u kontakt s roditeljima i pokrenuti s njima temu donacija.
	 Slobodan Jurković komentira da su Ferenščica i Sigečica odradili svoje dane mjesnih odbora, jer su njihovi vijećnici vrlo angažirani, što mi nismo. Za iduću godinu, tvrdi, moramo biti spremni da nema ništa bez ugostitelja koji će financirati 50-60% troškova.
	Frane Čavka komentira da nam treba okvirni plan novčanih sredstava te da se trebamo obratiti marketinškim tvrtkama da uvrste Dane Folke u financijske planove za iduću godinu. Na tvrdnju Jurkovića da mi nismo sposobni organizirati Dane Folke, Čavka odgovara da jednostavno više nema sredstava koja su u prošlim sazivima bila dostupna.
	Predsjednica Nikolina Krešo predlaže da se pričeka izbor novog pročelnika/pročelnice Gradskog ureda za mjesnu samoupravu, civilnu zaštitu i sigurnost te organiziraju Dane Folke na proljeće 2023. godine s čime se slažu svi članovi Vijeća.

Meteorološka stanica
	Frane Čavka pita ravnatelja može li se ponovno postaviti meteorološka stanica na mjesto gdje je ona ranije bila. Ravnatelj usvaja prijedlog.

Gastrodiplomacija
	Ravnatelj izvještava VMO Folnegovićevo Naselje o lokalnoj akciji Gastrodiplomacija u školi sretne djece koja je održana 15. lipnja 2022 u prostoru Osnovne škole Lovre pl. Matačića.  Lokalna akcija sastavni je dio Projekta INCLuDE, što je međuresorna suradnja u osnaživanju državljana trećih zemalja i financirana je iz sredstava Vlade Republike Hrvatske i sufinancirana  iz Fonda za azil, migracije i integraciju Europske unije.
Razlog prijavljivanja na Projekt koji je objavio Ured za ljudska prava i prava nacionalnih manjina Vlade Republike Hrvatske, bio je broj naših učenika izbjeglica i njihovih roditelja koji dolaze iz Sirije, Egipta, Iraka i Ukrajine i njihova dobra uključenost u naš obrazovni sustav i našu školu kroz  višegodišnje iskustvo u radu sa djecom i njihovim roditeljima.
Također, imali smo svečano otvorenje učionice za domaćinstvo, čime je dugogodišnja želja ostvarena, jer smo sredstvima iz Projekta opremili učionicu za domaćinstvo u kojoj će generacije naših učenika moći stjecati kulinarske vještine, učiti o hrani i načinima pripreme, te ostalim važnim životnim vještinama najprije u izvannastavnoj aktivnosti, a zatim možda i u izbornoj nastavi.
Tom je prigodom u školskoj blagovaoni realizirana aktivnost Gastrodiplomacija u školi sretne djece, gdje se degustirala  hrana koju su pripremili naši roditelji azilanti, svatko iz svoje države podrijetla, a sva sredstva za pripremu hrane su osigurana iz Projekta. Uz pojašnjenje pojedinih jela i načinima pripreme istih razgovaralo se o običajima, sličnostima i razlikama uz dobro raspoloženje svih nazočnih, roditelja i djece. Za ovu prigodu napisana je Kuharica škole sretne djece i ona sadržava sva jela koju su roditelji naših učenika pripremili za ovaj Projekt - Lokalnu akciju.

Ravnatelj zahvaljuje na pozivu na sjednicu i izražava zadovoljstvo zbog ugodne i konstruktivne rasprave s članovima Vijeća.

Nakon kratke pauze, članovi Vijeća jednoglasno prihvaćaju tekst Zapisnika 13. sjednice VMO Folnegovićevo Naselje, održane 20. lipnja 2022. te kreću u raspravu oko iduće točke dnevnog reda.

Ad. 2. Prijedlog godišnjeg izvještaja o izvršenju Financijskog plana Mjesnog odbora Folnegovićevo Naselje za 2021. godinu

	Članovi Vijeća su dobili materijale uz poziv.
Predsjednica VMO Nikolina Krešo kratko pojašnjava Prijedlog godišnjeg izvještaja o izvršenju Financijskog plana MO Folnegovićevo Naselje za prethodnu godinu. Naglašava kako se predviđenih 6300 kuna za potrebe MO zbog rebalansa prošle godine nije moglo iskoristiti.
Andrea Jelić komentira da je žalosno da su rashodi veći od prihoda.
Vijeće jednoglasno donosi

GODIŠNJI IZVJEŠTAJ O IZVRŠENJU FINANCIJSKOG PLANA
Mjesnog odbora Folnegovićevo Naselje za 2021.


Članak 1. 
Godišnji izvještaj o izvršenju Financijskog plana Mjesnog odbora Folnegovićevo naselje za 2021. sadrži:

	Broj ek. klasifik.
	
OSNOVNA I POTANJA NAMJENA
	
Plan za 2021.
	Ostvareno prihoda za 2021.
	Ostvareno rashoda za 2021.
	Indeks (5/3*100)

	1
	2
	3
	4
	5
	6

	 
	RASHODI
	742.230,00
	742.230,00
	744.064,67
	100,25

	3
	RASHODI POSLOVANJA
	742.230,00
	742.230,00
	744.064,67
	100,25

	32
	Materijalni rashodi
	742.230,00
	742.230,00
	744.064,67
	100,25

	323
	Rashodi za usluge
	636.930,00
	636.930,00
	643.124,62
	100,97

	3232
	USLUGE TEKUĆEG I INVESTICIJSKOG ODRŽAVANJA - PMKA MO
	636.930,00
	636.930,00
	643.124,62
	100,97

	 
	ODRŽAVANJE JAVNIH POVRŠINA
	362.007,00
	362.007,00
	373.294,89
	103,12

	 
	ODRŽAVANJE NERAZVRSTANIH CESTA
	274.923,00
	274.923,00
	269.829,73
	98,15

	329
	Ostali nespomenuti rashodi poslovanja
	105.300,00
	105.300,00
	100.940,05
	95,86

	3291
	Naknade za rad predstavničkih i izvršnih tijela, povjerenstava i slično
	99.000,00
	99.000,00
	100.940,05
	101,96

	3299
	Ostali nespomenuti rashodi poslovanja
	6.300,00
	6.300,00
	0,00
	0,00



Članak 2.
Ovaj će Godišnji obračun biti objavljen na oglasnoj ploči Mjesnog odbora Folnegovićevo Naselje.



Ad. 3. Prioritet za PKA za 2023. godinu

	Predsjednica VMO Nikolina Krešo pojašnjava da se mi već sada moramo izglasati koji je prioritet u Planu komunalnih aktivnosti za 2023. godinu, iako ovogodišnji plan tek kreće u realizaciju. Svako  VMO treba donijeti jedan kapitalni prioritet. Što se tiče projekta SRC Folka za koji je predviđeno 200.000 kuna, on ne ulazi u Plan komunalnih aktivnosti, nego će sredstva biti povučena ili iz EU fondova ili iz Gradskog proračuna.
	Kao prioritet predsjednica predlaže realizaciju pješačko-biciklističke staze od Slavonske avenije 8 do ulice I. Savica, što je zelena površina na k. č. 659/8 k.o. Žitnjak.
	Dalibor Kiseljak komentira da se staza uklapa u postojeću mrežu biciklističkih staza na Slavonskoj te se njenom izgradnjom rasterećuje pješačka staza uz vrtić, gdje osim bicikala često jure i motociklisti izbjegavajući tako cestu na Slavonskoj aveniji te ugrožavajući djecu.
	Frane Čavka predlaže spajanje ulice I. gardijske brigade Tigrovi i Dane Duića na Držićevu, ali je to gradski projekt koji ne ulazi u Plan komunalnih aktivnosti. On također komentira da se biciklistička staza na spomenutoj čestici tražila i u prošlim sazivima pa je nismo dobili.
	Slobodan Jurković pita zašto je biciklistička staza prioritet, iako sam nema drugih prijedloga. Zanima ga i koliko će koštati, a vrijednost projektno-tehničke dokumentacije je 20.000 kn.
	Predsjednica VMO Nikolina Krešo obavještava Vijeće da mogu predložiti i asfalterski program kao prioritet.
	Andreu Jelić zanima što je s LED rasvjetom na Ulici Milke Trnine i dobiva odgovor da je stiglo rješenje i da projekt kreće u izvedbu.
	Budući da nema drugih prijedloga, Vijeće jednoglasno donosi


Z A K L J U Č A K
o prioritetu za Plan komunalnih aktivnosti u 2023.

1. Vijeće Mjesnog odbora Folnegovićevo Naselje kao prioritet za Plan komunalnih aktivnosti u 2023. predlaže 

· realizaciju pješačko - biciklističke  staze od Slavonske avenije 8 do Ulice I. Savica
(zelena površina na k.č. 659/8  k.o. Žitnjak)

2. Ovaj zaključak će biti dostavljen Vijeću Gradske četvrti Peščenica-Žitnjak na daljnje postupanje.



Ad. 4. Razno
Rješenja proteklih zaključaka
	Vijećnici su dobili materijale na razmatranje.
	Predsjednica VMO Nikolina Krešo kratko izvještava Vijeće o rješenjima proteklih zaključaka čija izvedba započinje:
· odobrava se izmjena voznog reda za autobusnu liniju 222 Remetinec-Žitnjak i novi vozni red počeo je vrijediti od sredine lipnja.
· ne odobrava se sječa stabla ispred zgrade Janka Rakuše 8. Slobodan Jurković komentira da nitko nije izvidio stanje na terenu, nego je struka samo odgovorila na nevješto upućen zahtjev stanara.
· odobrava se sječa stabala na Ulici Milke Trnine 2-10, kao i vađenje panjeva te zamjenska sadnja, što će biti obavljeno do 15. listopada 2022.
· ne odobrava se postavljanje košarice za životinjski izmet, jer podružnica Čistoća trenutno nema dovoljno košarica na skladištu te se čeka proračun za iduću godinu da vidimo hoće li ih biti. Članovi Vijeća se slažu da je košarica za izmet potrebna u naselju.
· obavještavaju se građani da je atomsko sklonište očišćeno, provjerene su elektroinstalacije te izvršeni bravarski radovi. Slobodan Jurković komentira da nije očišćeno, nego je samo ispražnjeno od starog namještaja te da ga treba urediti. Predsjednica VMO Nikolina Krešo komentira da se još moramo dogovoriti oko čuvanja ključeva te Vijeće jednoglasno donosi

Z A K L J U Č A K
o atomskom skloništu u Folnegovićevom Naselju


1. Vijeće Mjesnog odbora Folnegovićevo Naselje predlaže Vijeću Gradski četvrti Peščenica-Žitnjak da od nadležnog gradskog ureda zatraži uređenje i čišćenje atomskog skloništa u Laurenčićevoj ulici, iz kojeg je samo iznesen stari namještaj, te pohranu ključeva u prostorijama Mjesnog odbora Folnegovićevo Naselje 8B.

2. Ovaj zaključak će biti dostavljen Vijeću Gradske četvrti Peščenica-Žitnjak na daljnje postupanje.


Biblijski brunch
	Gospođa Ksenija Magda, inače profesorica na Sveučilišnom centru za protestantsku teologiju Matija Vlačić Ilirik, javila se u ime udruge Evanđeoska azvojna agencija za održavanje stručnog čitanja Biblije pod nazivom Biblijski brunch subotom u prijepodnevnim terminima u prostorima mjesne samouprave MO Folnegovićevo Naselje. Sastanak s Predsjednicom VMO je 12. srpnja pa će gospođa Magda podnijeti zahtjev za korištenjem prostora MS.

Vježbe za umirovljenike
	Aerobik centar Goga je nekada imao program vježbi za umirovljenike no ukinut je zbog zahtjevnosti izvođenja. Ublažavanjem pandemijskih mjera javlja se u naselju potreba ponovnim uvođenjem programa vježbi za umirovljenike, što aerobik centru Goga više ne odgovara. Predsjednica Vijeća Nikolina Krešo provjerit će s Gerontološkim centrom jesu li oni zainteresirani za uvođenje programa vježbi od rujna. Ukoliko oni nikako neće moći, Goga će izdvojiti sat vremena tjedno za vježbe za umirovljenike.
	Dalibor Kiseljak komentira iz profesionalnog iskustva da je bolje da Gerontološki savez za koji rade i fizioterapeuti izvodi vježbe, jer u slučaju ozljede ili nezgode odmah znaju reagirati te da je to za sportske udruge koje nemaju zaposlene fizioterapeute dosta zahtjevno.
	Valja napomenuti da se vježbe tai-chija za umirovljenike održavaju u prostorima MO Janko Matko.

Zapisničar i dežurstva
	Od rujna ćemo na sjednicu pozvati službenog zapisničara. Također, dežurstva članova Vijeća kreću od rujna.

Radovi u naselju
	Slobodan Jurković komentira da su gotovo sva igrališta u naselju devastirana radovima i da će im nažalost trebati obnova i saniranje nakon završetka radova. Predsjednica Nikolina Krešo odgovara da su izvođači radova dužni vratiti teren u zatečeno stanje te da Zrinjevac i Grad ne bi trebali snositi troškove sanacije. Ona izražava nezadovoljstvo trenutnim devastiranim stanjem, a Jurković skepsu oko toga da će vratiti sve u zatečeno stanje.

Ovime je dnevni red sjednice iscrpljen.

Predsjednica zaključuje sjednicu u 19:30 sati.	

Zapisnik sastavili: Nikolina Krešo i Hrabren Dobrotić

KLASA: 024-08/22-003/1460

Zagreb, 11. srpnja 2022.
                                                                                                    Predsjednica
					                               Vijeća Mjesnog odbora
                                                                                           Folnegovićevo Naselje                                                                                                	
					                                       Nikolina Krešo

